ORDE do 19 de xaneiro de 1998 pola que se regula o procedemento para o reintegro individual de gastos por asistencia a actividades de formación do profesorado non universitario.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 09/02/1998

O Plan de Formación Continuada do Profesorado de Niveis non Universitarios da Comunidade Autónoma de Galicia persegue, como obxectivos xerais, mellora-la competencia profesional do profesorado, fomenta-la reflexión crítica sobre a súa actividade cotiá e crear actitudes proclives á investigación e á experimentación educativas.
Coa finalidade de facilita-la participación do profesorado en actividades de formación que contribúan á consecución dos obxectivos anteriormente sinalados, a Consellería de Educación e Ordenación Universitaria organiza distintas actividades de formación orientadas a conxuga-las necesidades derivadas do propio sistema educativo coas demandas xurdidas do mesmo profesorado.
Non obstante o anterior, a especificidade dalgunhas actividades de formación ou as características especiais que a súa celebración esixe, desaconsella a súa organización pola propia consellería ou os centros de formación continuada do profesorado dependentes dela sen que iso poida supoñe-la imposiblidade para o profesorado de asistir a este tipo de actividades, e que, de non facilitarse a dita opción suporía discrimina-los profesores afectados por tales circustancias.
É por iso, polo que procede establecer un sistema que permita o reintegro, polo menos parcial, dos gastos orixinados pola asistencia a este tipo de actividades de formación do profesorado.
Por último e a teor do disposto na Orde do 2 de xuño de 1986, modificada pola Orde do 18 de outubro de 1991, sobre tramitación anticipada de expedientes de gasto, o gasto que se proxecta está condicionado á existencia de crédito adecuado e suficiente nos orzamentos do exercicio do ano 1998, en trámite parlamentario.
En consecuencia, esta consellería,
DISPÓN:
Primeiro.
Establece-lo procedemento para o reintegro individual de gastos derivados da asistencia a activi
dades de formación non organizadas pola Consellería de Educación e Ordenación Universitaria, ou os centros de formación continuada do profesorado dela dependentes, que se desenvolvan na Comunidade Autónoma de Galicia, no resto do territorio español ou no estranxeiro e que comecen entre os días 1 de outubro de 1997 e o 31 de decembro de 1998 e que rematen no mesmo ano 1998. En ningún caso se concederán reintegros para a asistencia a actividades de formación de carácter regrado conducentes á obtención dun título, así como para actividades de formación inherentes a estudios regrados.
Segundo.
Poderán solicita-los devanditos reintegros os profesores de niveis non universitarios, con destino en centros docentes, públicos ou privados concertados, en equipos psicopedagóxicos de apoio e centros de recursos, así como os asesores técnico-pedagóxicos dependentes desta comunidade e sempre que para a asistencia á mesma actividade non perciban axudas de ningún tipo, e que non recibisen reintegros individuais nas dúas últimas convocatorias (segundo semestre de 1996 e ano 1997). Así mesmo, non se concederán reintegros a aqueles profesores que estean desfrutando de licencias por estudios durante o período de celebración da actividade de formación.
Terceiro.
Os reintegros concederanse para actividades de formación, cursos, xornadas, encontros, conferencias, congresos e outras análogas, directamente relacionadas coa disciplina, área, ciclo ou especialidade que imparta o solicitante, e segundo os seguintes tipos e límites que se indican:
Lugar de celebraciónContía máxima
Tipo I Comunidade Autónoma de Galicia40.000 ptas.
Tipo IIResto do territorio español75.000 ptas.
Tipo IIIEstranxeiro150.000 ptas.
Cuarto.
4.1. O reintegro concederase de forma individual e a súa contía fixarase tendo en conta o centro en que estea destinado/a o candidato/a no momento de cursa-la instancia, as características da actividade, e lugar de celebración, os gastos de inscrición e a adecuación ó nivel de docencia ou especialización que imparta o solicitante.
4.2. A valoración dos méritos e demais circustancias da solicitude para a concesión de reintegros, serán estimadas por unha comisión que estará integrada por:
Presidente: o subdirector xeral de Ordenación Educativa ou persoa na que delegue.
Vocais: o xefe do servicio de Formación do Profesorado. Un funcionario destinado no Servicio de Formación do Profesorado. Un funcionario da Inspección Educativa. Un funcionario desta consellería, que actuará como secretario.
4.3. A Dirección Xeral de Ordenación Educativa e de Formación Profesional, á vista da proposta da devandita comisión, resolverá a concesión ou denegación do reintegro solicitado.
Quinto.
5.1. Os interesados deberán dirixi-la súa solicitude, segundo o modelo que figura no anexo I da presente orde, á delegación provincial da Consellería de Educación e Ordenación Universitaria da que dependan, directamente ou mediante calquera dos procedementos establecidos no artigo 38.4º da Lei 30/1992, do réxime xurídico das administracións públicas e do procedemento administrativo común, polo menos un mes antes do comezo da actividade para a que solicitan o oportuno reintegro. Para as actividades que comecen antes do 28 de marzo de 1998, o prazo de solicitude de reintegro rematará o día 28 de febreiro.
5.2. Á solicitude engadiráselle a seguinte documentación.
A) Orixinal ou fotocopia da convocatoria da actividade para a que se solicita o reintegro.
B) Currículum vitae do solicitante.
C) Certificación do director do centro onde se xustifique que o solicitante exerce actualmente nel e na que se especifique a disciplina, área, ciclo ou especialidade que imparte. A dita certificación substituirase por outra expedida polo servicio de inspección correspondente no caso de que o solicitante estea destinado nunha escola unitaria. No caso de profesorado de centros concertados, farase constar explicitamente a condición de centro concertado.
D) Orzamento dos gastos de matrícula e desprazamento exclusivamente. En ningún caso se farán constar gastos de mantenza e aloxamento.
E) Breve explicación dos motivos polos que se desexa asistir á actividade e repercusión da asistencia a esta na súa función docente.
F) Declaración xurada de non ter recibido reintegro individual nas dúas últimas convocatorias (segunda de 1996 e ano 1997), así como de non estar desfrutando de licencia por estudios durante o período de celebración da actividade de formación.
Sexto.
As delegacións provinciais da Consellería de Educación e Ordenación Universitaria, dentro dos 10 días seguintes ó da súa recepción, remitiranlle á
Dirección Xeral de Ordenación Educativa e de Formación Profesional os expedientes de solicitude con seu informe, segundo o modelo que figura no anexo II da presente orde.
Sétimo.
A concesión ou denegación do reintegro seralle notificado directamente ó interesado/a pola Dirección Xeral de Ordenación Educativa e de Formación Profesional.
Oitavo.
O aboamento do reintegro tramitarase unha vez que finalice a actividade. Para iso, o interesado/a deberá remitir á Dirección Xeral de Ordenación Educativa e de Formación Profesional, dentro dos dez días seguintes ó da finalización da actividade, a seguinte documentación:
a) Breve memoria con informe crítico da actividade desenvolvida.
b) Documento orixinal que justifique o pagamento da matrícula ou inscrición na actividade e que especifique o importe do gasto realizado.
c) Xustificación dos gastos de desprazamento segundo corresponda (billete de avión, de tren ... -factura da axencia-ou declaración xurada de ter realizado o desprazamento en vehículo propio) tal como se establece no Decreto 299/1990, do 24 de maio (DOG do 1 de xuño), modificado polo Decreto 21/1994, do 4 de febreiro (DOG do 14). Todo iso en documentos orixinais.
f) Fotocopia debidamente compulsada do certificado de asistencia expedido pola entidade organizadora.
Noveno.
Os reintegros individuais financiaranse con cargo ó concepto orzamentario 07.04.322I.640.1 do presente exercicio económico, correspondente ós orzamentos da Comunidade Autónoma, por unha contía máxima de 11.000.000 de ptas. Unha vez repartida a devandita contía, as solicitudes de reintegro serán automaticamente denegadas por ter esgotado o orzamento.
Décimo.
A presente orde entrará en vigor o día seguinte ó da súa publicación no Diario Oficial de Galicia.
Santiago de Compostela, 19 de xaneiro de 1998.
Celso Currás Fernández
Conselleiro de Educación e Ordenación
Universitaria
2